Document ID: 32004R0907

KOMISSION ASETUS (EY) N:o 907/2004,
annettu 29 päivänä huhtikuuta 2004,
tuoreisiin hedelmiin ja vihanneksiin sovellettavien kaupan pitämistä koskevien vaatimusten muuttamisesta tuotteen ulkoasun ja merkintöjen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1) ja erityisesti sen 2 artiklan 2 kohdan,
sekä katsoo seuraavaa:
(1)
Asetuksen (EY) N:o 2200/96 2 artiklan mukaisesti vahvistetuissa tuoreiden hedelmien ja vihannesten kaupan pitämistä koskevissa vaatimuksissa vahvistetaan pakkauksessa olevien tuotteiden ulkoasua koskevat säännökset ja edellytetään, että kuhunkin pakkaukseen merkitään kaikki vaaditut tiedot pakkaajan tai lähettäjän sekä tuotteen, sen alkuperän ja kaupallisten tietojen osalta.
(2)
Alan yleisenä käytäntönä on kiinnittää yksittäisiin hedelmiin tarroja mainonta- tai muissa tarkoituksissa. Tämän käytännön leviäminen arimpiin tuotteisiin edellyttää sellaisten sääntöjen vahvistamista, joiden tavoitteena on välttää tuotteiden vahingoittuminen mainittujen tarrojen vuoksi.
(3)
Hedelmä- ja vihannesala on viime aikoina kehittynyt muun muassa siten, että myyntipakkaukset, sellaisina kuin ne määritellään kaupan pitämisessä hedelmä- ja vihannesalalla sovellettavista vaatimustenmukaisuustarkastuksista annetun komission asetuksen (EY) N:o 1148/2001 (2) liitteessä IV olevan 1 osan l kohdassa, valmistetaan yhä useammin itse tuotantoalueella. Näin ollen myyntipakkaukset kuljetetaan myyntipaikoille usein kolleissa tai uudelleenkäytettävissä kuljetuspakkauksissa.
(4)
Jotta hedelmien ja vihannesten pakkauskäytänteiden kehitys otettaisiin huomioon ja vältettäisiin mahdolliset sekaannukset vaihdettaessa uudelleenkäytettävien kuljetuspakkausten päällysmerkintöjä, on aiheellista vapauttaa kuljetuspakkaukset kaupan pitämistä koskevissa vaatimuksissa vahvistetusta tietojen merkintävelvoitteesta, kuitenkin sillä edellytyksellä, että myyntipakkauksiin on tehty asianmukaiset merkinnät ja kyseiset pakkaukset näkyvät ulospäin. Mikäli kuljetuspakkaukset on pakattu kuormalavalle, on lisäksi syytä säätää kuormalavan osalta tehtävästä yleisestä merkinnästä.
(5)
Niin ikään on aiheellista säätää mahdollisuudesta merkitä esipakkauksiin, sellaisina kuin ne määritellään asetuksen (EY) N:o 1148/2001 liitteessä IV olevan 1 osan l kohdassa, myyjän nimi pakkaajan tai lähettäjän nimen sijasta erityisesti, jotta varmistetaan suurempi yhdenmukaisuus kaikkiin esipakattuihin elintarvikkeisiin, sellaisina kuin ne määritellään myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 20 päivänä maaliskuuta 2000 annetussa Euroopan parlamentin ja neuvoston direktiivissä 2000/13/EY (3), sovellettavien säännösten kanssa edellyttäen, että mainituissa esipakkauksissa olevat tiedot mahdollistavat pakkaajan ja/tai lähettäjän vaivattoman tunnistamisen.
(6)
Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään tämän asetuksen liitteessä I mainittujen asetusten liitteiden V osaston (Ulkoasua koskevat säännökset) B kohtaan (Pakkaaminen) ja tämän asetuksen liitteessä II mainittujen asetusten liitteiden V osaston (Ulkoasua koskevat säännökset) C kohtaan (Pakkaaminen) alakohta seuraavasti:
”Yksittäisiin tuotteisiin kiinnitettävien merkintöjen on oltava sellaisia, että niistä ei aiheudu niitä poistettaessa näkyviä liimajälkiä tai kuoren vaurioita.”
2 artikla
Lisätään tämän asetuksen liitteessä III mainittujen asetusten liitteiden VI osaston (Merkitsemistä koskevat säännökset) loppuun ja tämän asetuksen liitteessä IV mainittujen asetusten liitteiden VI osaston (Merkitsemistä koskevat säännökset) 1 kohdan loppuun alakohta seuraavasti:
”Ensimmäisessä alakohdassa mainittuja tietoja ei tarvitse antaa pakkauksiin tehdyissä merkinnöissä, jos viimeksi mainitut pakkaukset sisältävät myyntipakkauksia, jotka näkyvät ulospäin ja joihin kaikkiin on tehty kyseiset merkinnät. Kyseisiin pakkauksiin ei saa tehdä merkintöjä, jotka voivat johtaa harhaan. Jos nämä pakkaukset on pakattu kuormalavalle, kyseiset tiedot on annettava vähintään kuormalavan kahdelle sivulle näkyvästi sijoitetulla lomakkeella.”
3 artikla
Korvataan tämän asetuksen liitteessä III mainittujen asetusten liitteiden VI osastossa (Merkitsemistä koskevat säännökset) ja tämän asetuksen liitteessä IV mainittujen asetusten liitteiden VI osaston (Merkitsemistä koskevat säännökset) 1 kohdassa oleva A kohta seuraavasti:
”A. Tunnistusmerkinnät
Pakkaajan ja/tai lähettäjän nimi ja osoite, tai
tämä maininta voidaan korvata:
-
kaikkien pakkausten osalta esipakkauksia lukuun ottamatta pakkaajaa ja/tai lähettäjää vastaavalla, virallisen yksikön antamalla tai hyväksymällä koodilla, jota edeltää maininta ’pakkaaja ja/tai lähettäjä’ tai vastaava lyhenne;
-
yksinomaan esipakkausten osalta yhteisöön sijoittautuneen myyjän nimellä ja osoitteella, joita edeltää maininta ’pakattu …. varten’ tai vastaava maininta. Tässä tapauksessa merkinnän on sisällettävä myös pakkaajaa ja/tai lähettäjää vastaava koodi. Myyjän on annettava kaikki valvontayksiköiden tarpeellisiksi katsomat kyseisen koodin merkitystä koskevat tiedot.”
4 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä huhtikuuta 2004.

Labels: 3
17